b'\n_START_ARTICLE_\nHannah Lund Bostr\xc3\xb8m\n_START_PARAGRAPH_\nHannah Lund Bostr\xc3\xb8m (7. juli 1943, Silkeborg \xe2\x80\x93 20. marts 2004) var en dansk malerinde. Fra 1964 til sin d\xc3\xb8d bosat i Valby ved K\xc3\xb8benhavn. Lund Bostr\xc3\xb8m studerede bl.a. ved Kunstakademiet og var i 1970\'erne medlem af censurkomiteen. Udstillede fra 1970 p\xc3\xa5 Charlottenborg og siden i en lang r\xc3\xa6kke gallerier s\xc3\xa5vel i som uden for hovedstaden. Lund Bostr\xc3\xb8m samarbejdede desuden med Kunstbiblioteket og leverede bidrag til "La revue moderne" i Paris._NEWLINE_Hannah Lund Bostr\xc3\xb8m udtrykte sig mangeartet, i tegninger og enkelte stenbilleder, keramik og linoleumssnit samt smykkedesign, men f\xc3\xb8rst og fremmest i oliemaleri og akvarel. En r\xc3\xa6kke motiver findes udf\xc3\xb8rt i begge teknikker. R\xc3\xa6kkef\xc3\xb8lgen er dog vilk\xc3\xa5rlig, og akvarellerne er mere selvst\xc3\xa6ndige v\xc3\xa6rker end forarbejder. Akvarellerne er hurtigt, men perfekt udf\xc3\xb8rte, i motivvalg lige s\xc3\xa5 varierede som oliebillederne, og som disse sp\xc3\xa6ndende fra sart pastel til voldsomme farvefyrv\xc3\xa6rkerier. I oliemaleriet inddroges ofte ikke blot pensler; men tykke lag farve modelleredes op med spartel eller med fingrene \xe2\x80\x93 en afsl\xc3\xb8ring af Lund Bostr\xc3\xb8ms interesse for skulpturen, som hun ellers ikke for alvor dyrkede. I mods\xc3\xa6tning hertil st\xc3\xa5r de senere flademalerier, hvor en minimalistisk brug af farven er fremherskende. Den enkelte farves utllige nuancer var hendes s\xc3\xa6rkende. Tegningerne har derimod ofte en skitseagtig karakter._NEWLINE_Hannah Lund Bostr\xc3\xb8ms billeder lader sig ikke placere i nogen bestemt b\xc3\xa5s \xe2\x80\x93 dertil er de alt for forskellige, og hun havde ikke megen respekt for det akademiske. Nogen har villet se hende som b\xc3\xa5de symbolist og kolorist, men hun var ingen af delene, selv om hun kunne jonglere med symboler og st\xc3\xa6rke farver. Hvis der absolut skulle en etiket p\xc3\xa5, brugte hun selv en gang ordene "symbolsk ekspressionisme". Man har ogs\xc3\xa5 kaldt hende "malerkunstens Tove Ditlevsen", og faktisk f\xc3\xb8lte hun et sj\xc3\xa6lsf\xc3\xa6llesskab med Tove Ditlevsens poesi. Blandt de "store" malere satte hun s\xc3\xa6rlig pris p\xc3\xa5 Nolde, Turner og Monet._NEWLINE_Blandt motiverne gennem hele HLB\'s produktion findes blomster, bl.a. en meget varieret behandling af solsikker fra en enkelt blomst "modelleret" i oliefarve til store l\xc3\xa6rreder med farvem\xc3\xa6ssig variation bort fra det solsikkegule. Blomstermotivet findes i det \xc3\xa6ldste overleverede oliebillede "Stilleben med salmebog og blomstervase" (1957/58), men fandt siden is\xc3\xa6r vej til akvarellerne._NEWLINE_Et f\xc3\xa6lles tr\xc3\xa6k for nogle grupper af billeder kan dog spores. Mange er symbolske ved at udtrykke noget mere, end de umiddelbart forestiller. I flere tilf\xc3\xa6lde m\xc3\xb8des allegorisk ensomheden, i andre vejen mod lyset. Maske- og portr\xc3\xa6tmotivet spiller en fremtr\xc3\xa6dende rolle i den tidlige periode. Ogs\xc3\xa5 dette er symbolsk, et portr\xc3\xa6t af sj\xc3\xa6len snarere end ansigtet: "\xc3\x98jnene er sj\xc3\xa6lens spejl", mente hun._NEWLINE_De tidlige billeder fra 1970\'erne er oftest, men ikke udelukkende, dystre og pr\xc3\xa6get af fortvivlelse \xe2\x80\x93 et livssyn opst\xc3\xa5et i modgang. Lund Bostr\xc3\xb8m \xc3\xb8nskede at v\xc3\xa6re elsket, men gik aldrig p\xc3\xa5 kompromis med kunsten, som hun havde den dybeste \xc3\xa6rb\xc3\xb8dighed og ydmyghed overfor. For Lund Bostr\xc3\xb8m var kunsten kamp, aldrig ligegyldig og overfladisk eller blot en mediestunt. Engang beskrev hun farverne som sit eget hjerteblod. Nogle fandt disse billeder ubehagelige, men opsigtsv\xc3\xa6kkende. M\xc3\xa5ske var det sv\xc3\xa6rt at forene den "unge yndige malerinde" med det pessimistiske indhold i billederne. Social indignation lyser ud af "Udst\xc3\xb8dt" og "P\xc3\xa5 bistandskontoret". Det menneskelige parforholds kompleksitet afspejles i f.eks. "I klemme" og "Utroskab". Senere mildnedes skildringerne i mere optimistisk retning, men depressionens m\xc3\xb8rke skygger forlod hende aldrig helt. To selvportr\xc3\xa6tter vidner herom, et lyst og et m\xc3\xb8rkt._NEWLINE_Landskabet fik sin egen karakter i billeder, der ogs\xc3\xa5 hyppigt har mere at fort\xc3\xa6lle, end hvad der umiddelbart m\xc3\xb8der \xc3\xb8jet._NEWLINE_En s\xc3\xa6rlig stilling indtager de bibelske billeder. Fra den tidlige periode stammer ikke overraskende dystre versioner af fortabelse "Nedfaren til D\xc3\xb8dsriget" og "Kvinden som var greben i Hor", hvor personerne fremtr\xc3\xa6der som masker. Mere optimistisk er "Og se, Engle kom til ham og tjente ham"; her tr\xc3\xa6der ogs\xc3\xa5 englemotivet frem, som g\xc3\xa5r igen i flere, fortrinsvis oliebilleder. I 1990\'erne kommer to versioner (olie og akvarel) af Mari\xc3\xa6 Bebudelse, symbolsk spirituelle. "Betlehemsstjernen" fra 1990 er en kosmisk farveeksplosion, en supernova i oliefarve. P\xc3\xa5sken er samtidig skildret ved det tomme sorte kors, og under Golgatha er den tomme grav, en lystunnel som hos Hieronymus Bosch. Lystunnelmotivet genfindes lige som englemotivet i flere andre v\xc3\xa6rker. Fra Det Gamle Testamente er syndefaldet skildret p\xc3\xa5 et stort l\xc3\xa6rred med Paradishaven i uendelige nuancer i gr\xc3\xb8nt._NEWLINE_HLB\'s kr\xc3\xa6fter aftog i hendes sidste leve\xc3\xa5r, og hendes arbejder blev fortrinsvis sm\xc3\xa5 akvareller. Det sidste oliebillede fra 2002 er en parallel til en akvarel udf\xc3\xb8rt i 1997, da hun havde mistet n\xc3\xa6re sl\xc3\xa6gtninge, en vision af Frederiksberg \xc3\x86ldre Kirkeg\xc3\xa5rd, hvor hun nu selv hviler. Oliebilledet er i sarte farver, motivet udvisket som set gennem en t\xc3\xa5ge. Det allersidste fra hendes h\xc3\xa5nd var et p\xc3\xa5 staffeliet efterladt hvidt grundet l\xc3\xa6rred, der uofficielt er registreret under navnet "Den store hvide Flok"._NEWLINE_De efterladte billeder ejes af malerinden Hannah Lund Bostr\xc3\xb8ms Mindefond. Syv af billederne er sk\xc3\xa6nket til Jesuskirken i Valby og permanent oph\xc3\xa6ngt i sogneg\xc3\xa5rden. Fonden s\xc3\xb8ger bl.a. at registrere billeder i privat eje og uddeler \xc3\xa5rlig en mindepris.'